钦定古今图书集成/方舆汇编/职方典/第1450卷 > 镇安府建置沿革考 府志
## 钦定古今图书集成/方舆汇编/职方典/第1450卷 > 镇安府建置沿革考 府志

本府

古百粤地。汉属交趾郡。宋为镇安峒，建宣抚司。明为镇安土府。按《通志》：宋于镇安峒建右江镇安军民宣抚司。元改镇安路，后以旧治僻远，移建废冻州，改为镇安府编户二里。明初，土官岑天保归附，授世袭知府，流官同知、知事各一员佐之。天保死，子志刚袭。洪武三十五年，向武知州黄世铁侵夺镇安高寨等地，上遣兵平之，以其地属镇安府。

皇清顺治间，沈文崇叛。十八年发兵扑灭之。康熙二

年，改置流官通判一员、知事一员，归隶思恩军民府。共立八甲四峒。

奉议州

古百粤地。《禹贡》荆州，南域。秦、汉及唐，属交趾。宋置奉议土州，相传将向武土州地分割为州，隶邕州。明嘉靖间，改属思恩军民府。自宋迄明，系土官黄姓世袭州职。及天顺三年，土官故绝，改设州判，统理州事。

《皇清》如旧。无都图。里分止立十一城头。